作者：李处全
词牌/韵律：贺新郎

paragraphs: 秋意生何许。
对玉钩、微云避舍，素风吹暑。
银汉桥成天路稳，乾鹊声声媚妩。
送仙杖、年年须度。
离合悲欢多少话，想今宵、缱绻难深诉。
千古恨，无新故。
聊须作意成欢绪。
为佳时、金针戏把，翠觞频举。
莫念匆匆轻掺袂，天上元无间阻。
况好是、新凉庭户。
倦客天涯磋老大，趁珠帘、绣额高楼处。
乞些巧，调儿女。